இருபுரோமோ அசிட்டிலீன்

இருபுரோமோ அசிட்டிலீன் (Dibromoacetylene) என்பது C2Br2 என்ற மூலக்கூற்று வாய்ப்பாட்டைக் கொண்ட ஒரு கரிம வேதியியல் சேர்மமாகும். அசிட்டிலீனில் உள்ள ஓர் ஐதரசன் அணு புரோமினால் பதிலீடு செய்யப்பட்டு இச்சேர்மம் உருவாகிறது. சேர்மத்தின் மூலக்கூறு அமைப்பு நேரியல் Br−C≡C−Br என்ற அமைப்பைக் கொண்டுள்ளது.

தயாரிப்பு
1,1,2-முப்புரோமோயெத்திலீனை பொட்டாசியம் ஐதராக்சைடுடன் சேர்த்து வினைபுரியச் செய்வதன் மூலம் இருபுரோமோ அசிட்டிலீனைத் தயாரிக்கலாம். இந்த தயாரிப்பு முறையில் வெடிப்புகள் ஏற்படும் அபாயம் உள்ளது.

மற்றொரு தயாரிப்பு முறை என்னவென்றால், அசிட்டிலீனை பீனைல் லித்தியத்துடன் சேர்த்து −50 °செல்சியசு வெப்பநிலையில் வினைபுரியச் செய்து லித்தியம் அசிட்டிலைடை உருவாக்கி, பின்னர் அதை புரோமினுடன் வினைபுரியச் செய்து இறுதி விளைபொருளைத் தயாரிப்பதாகும்.

அசிட்டிலீனை சோடியம் ஐப்போபுரோமைட்டு (NaOBr) உடன் சேர்த்து வினைபுரியச் செய்தும் இருபுரோமோ அசிட்டிலீனைத் தயாரிக்கலாம்.

பண்புகள்
இருபுரோமோ அசிட்டிலீன் வெடிக்கும் தன்மை கொண்டதாகும். காற்றுக்கு உணர்திறன் கொண்டது. தெளிவான, நீர் போன்ற திரவமாகக் காணப்படுகிறது. இருபுரோமோ அசிட்டிலீன்  கண்ணீரை வரவழைக்கும் தன்மை கொண்டது.

தைட்டானியம் டெட்ராகுளோரைடு மற்றும் டிரை எத்திலலுமினியம் போன்ற வினையூக்கிகளைப் பயன்படுத்தி இருபுரோமோ அசிட்டிலீனை பலபடியாக்கல் வினைக்கு உட்படுத்தி  பாலி இருபுரோமோ அசிட்டிலீனாக மாற்றலாம். பாலி இருபுரோமோ அசிட்டிலீன் கருப்பு நிறமானதாகும். மின்சாரத்தைக் கடத்தும் தன்மை கொண்டுள்ளது. 200 °செல்சியசுக்கும் அதிகமான வெப்பநிலையில் காற்றில் நிலையாக இருக்கும்.

அகச்சிவப்பு நிறமாலையானது C≡C பிணைப்பில் ஏற்படும் சமச்சீர் நீட்சி காரணமாக 2185 செ.மீ⁻¹-அளவிலும் C-Br பிணைப்பில் ஏற்படும் சமச்சீரற்ற நீட்சி காரணமாக 832 செ.மீ⁻¹-அளவிலும், Z வடிவ BrCC-அமைப்பில் ஏற்படும் வளைவு காரணமாக 311 செ.மீ⁻¹-அளவிலும், அனைத்துப் பிணைப்புகளிலும் ஏற்படும் சமச்சீர் நீட்சி காரணமாக 267 செ.மீ⁻¹-அளவிலும்  மற்றும் C-வடிவ வளைவுக்காக 167 செ.மீ⁻¹ அளவிலும் உட்கவர்தலைக் கொண்டுள்ளது.

வினைகள்
காற்றில் இருபுரோமோ அசிட்டிலீன் தானாகவே தீப்பற்றி, கருப்பு நிறப் புகையையும் சிவப்புச் சுடரையும் உருவாக்குகிறது. சூடுபடுத்தும்போது, ​​அது வெடித்து, கார்பன் மற்றும் பிற பொருட்களைத் தருகிறது. ஆக்சிசன் மற்றும் நீருடன் மெதுவாக நிகழும் வினையானது, ஆக்சாலிக் அமிலம், ஐதரோபுரோமிக் அமிலம் மற்றும் புரோமின் கொண்ட பிற பொருட்களை விளைவிக்கிறது. ஐதரசன் அயோடைடுடன் நிகழும் வினை, இருபுரோமோ எத்திலீனைக் கொடுக்கிறது. இருபுரோமோ அசிட்டிலீன்  புரோமினுடன் வினைபுரிந்து டெட்ராபுரோமோ எத்தீனை உருவாக்குகிறது.

இருபுரோமோ அசிட்டிலீன், காய்ச்சிவடித்தலில் வெற்றிட மசகுப் பொருளாகப் பயன்படுத்தப்படும் ஏபியசோன் எல் உடன் வினைபுரிகிறது. எனவே இந்த இரசாயனத்துடன் அதன் பயன்பாடு பொருத்தமற்றதாகும்.

மேற்கோள்கள்

பகுப்பு:கரிம புரோமைடுகள்
பகுப்பு:ஈராலோ அசிட்டிலீன்கள்